Polkupyöräetu

**Polkupyöräetu** on työntekijälle tarjottava luontoisetu, jossa työnantaja hankkii työntekijän käyttöön polkupyörän. 

Työsuhdepolkupyörien veroedut ovat yleisiä länsimaissa. Belgiassa, Alankomaissa, Itävallassa, Saksassa, Yhdistyneessä kuningaskunnassa sekä Irlannissa työsuhdepolkupyörät saavat verotukea. Veroetujen lisäksi joissakin EU-maissa on käytössä sähköpyörien suoria hankintatukia. Iso-Britannian järjestelmän nimi on Cycle to Work Scheme.

## Tausta ja lainsäädäntö Suomessa

Työnantajan työntekijälleen antama enintään 1&nbsp;200&nbsp;euron arvoinen polkupyöräetu oli Suomessa verovapaata tuloa. Verovapaus päättyi 24.4.2025 alkaen tavoitteena säästöt valtion budjetissa. Työsuhdepyöräedun tavoitteena on edistää työmatkapyöräilyä, vähentää liikenteen päästöjä sekä parantaa työntekijöiden terveyttä ja hyvinvointia.

Suomen tulorekisterin tietojen perusteella vuoden 2024 aikana veroetua etua käytti Suomessa 115&nbsp;335 henkilöä (74 237 henkilöä 2023). 68% tuen käyttäjistä oli miehiä. 

### Lainsäädäntö
Suomessa työsuhdepyöräetu tuli verovapaaksi vuoden 2021 alusta alkaen. Verohallinnon linjauksen mukaan etu on verovapaa 1&nbsp;200 euroon saakka vuodessa (100&nbsp;€/kk), kun kyseessä on tavanomainen ja kohtuuhintainen etu. Yli menevä osa katsotaan veronalaiseksi luontoiseduksi. Työsuhdematkalipun ja polkupyöräedun verovapaa enimmäismäärä on yhteensä 3&nbsp;400 euroa vuodessa. Työnantajan työntekijän puolesta maksama kaupunkipyörän käyttömaksu laskettiin myös verovapaaksi henkilökuntaeduksi.

Etu koskee sekä tavallisia polkupyöriä että sähköavusteisia polkupyöriä, mutta ei esimerkiksi skoottereita tai sähköpotkulautoja. Työsuhdepyöräetu voi olla osa työntekijän kokonaispalkkaa (ns. palkkahyvitys), tai työnantaja voi tarjota sen kokonaan lisäetuna.

Käyttökustannuksiin laskettavien työnantajan maksamien huolto- ja korjauskustannusten raha-arvo on kustannusten euromäärästä riippumatta 20 euroa kuukaudessa tai sitä alemmat todelliset huolto- ja korjauskustannukset. Sähköavusteisten polkupyörien huolto- ja korjauskustannusten raha-arvo on 30 euroa kuukaudessa tai sitä alemmat todelliset huolto- ja korjauskustannukset.

Alkuvuoteen 2025 mennessä työsuhdepyöriä oli hankittu noin 100 000 kappaletta. Pyöräliiton vuonna 2023 tekemän kyselytutkimuksen mukaan edulla hankittiin kalliimpia pyöriä kuin muuten olisi hankittu. Tutkimuksen mukaan lähes 65% oli käyttänyt polkupyöräetua sähköpyörän hankintaan. Sähköpyörien keskihinta oli 3 867 euroa ja muiden 2 652 euroa. Kaikkien tuettujen pyörien mediaanihinta oli 3 500 euroa.

Edun lakkauttamisen vaikutuksiksi arvioitiin, että verotus kiristyisi noin 115 000 henkilöllä ja heidän veroaste nousisi noin 0,5 prosenttiyksikköä.

## Käytännön toteutus Suomessa

Usein työsuhdepyörä hankitaan leasing-mallilla yhteistyössä pyöriä vuokraavan palveluntarjoajan kanssa. Työntekijä valitsee pyörän haluamastaan mallistosta, ja työnantaja maksaa kuukausivuokran, joka voi sisältyä työntekijän bruttopalkkaan tai olla lisäetu.

Leasing-sopimus kestää tyypillisesti 36 kuukautta, minkä jälkeen pyörän voi lunastaa omakseen jäännösarvolla. Työsuhdepyörään voi sisältyä huoltopalveluita, lukkoja ja varusteita, joiden osuus voi sisältyä etuun.

## Katso myös

* Luontoisetu
* Työsuhdeauto
* Työmatkaliikunta

## Lähteet